részlet

jelenkor

A kötet az alábbi kiadás alapján készült:
Térey János: Paulus, Magvető, Bp., 2007.

© 2023, Térey János jogutódja
© 2023 Jelenkor Kiadó, Budapest
A Jelenkor Kiadó a Libri Könyvkiadó Kft. imprintje

A borító Bodoni Zsolt Shadow movements című képének felhasználásával készült.
Borítóterv © Féder Márta

ISBN 978 963 518 295 4

Felelős kiadó Nagy Boglárka
Felelős szerkesztő Szenderák Bence
A szöveget gondozta Török Tünde
Műszaki szerkesztő Széplaki Gyöngyi

Elektronikus változat
eKönyv Magyarország Kft.
www.ekonyv.hu
Készítette Ambrose Montanus

Ichstehe hier, und kann nicht anders.

Luther Márton

Ich stehe hier auf Befehl!

Friedrich Paulus

Harcos Bálintnak

Gondolkodás Naiv Növénye!

Éltet a rokon anyaföld,

Június játszi kedve-kénye

Késztet befutni csoda-kört.

A paulusi paradigma

Mindig szenzációt mutat;

Körútjainkat alakítja,

És origónk: a fordulat.

János-Pál napja lesz a nyitja:

Gyűrűk sorát fölvázolom,

Damaszkuszt érzek, pesti szérüt,

Katlan tátong bévül, középütt –

Koncentrikus hálózatom.

Az értelmezői közösség

Épülhet három Pálomon.

Munkás nyaram fanyar gyümölcsét,

Hű társ, örökül rád hagyom.

Első fejezet A gyűrű pereme

Mert ezer esztendő annyi előtted,

mint a tegnapi nap, mely elmúlt,

és mint egy őrjárási idő éjjel.

Zsolt 90,4

1

Körút csak az, mi rendszert alkot

Más körutak partnereként.

Egymaga: pusztába szalasztott

Görbeösvény lesz jószerént.

Gyűrű képében egyesülnek

Görbék – össznémet májusünnep;

Wagneriánus nagyszabás,

Megismételt ősrobbanás.

Kataklizmák után a rendszer

Kiépül semmi perc alatt,

S a városházi élcsapat

Bizonyít számos fürge tettel.

Aranyfácánok asztalát

Roskasztják roppant vadkacsák.

2

Königsbergtől Strassburgig ábránd

A Negyedik Birodalom;

Borongj, Bruder, balvégzet átkán,

S hogy ki legel a birtokon…

Keskeny fejekre száll a vérvád.

Feledtessen mogorva szcénát

A tiszta lap s a tisztaszesz.

A kilobbant emlékezet

Már mindörökre mozdulatlan,

Mint holtágban a víztükör.

Mit májusünnep! Néma kör,

Kocogás babelsbergi parkban.

Illatminta: dőner-hegyek

Rontják vaníliás leged.

3

A klasszikus Walpurgis-éjjel

Üzenete rossz célba ért.

Ki pöröl wotáni tökéllyel

A végső jogorvoslatért?

A sztráda külországi ködbe

Fut, szélkerék forog fölötte.

Józanító tapasztalás,

Hogy nincsen többé Nagyszabás,

És amiként nincs Nagyszabás sem,

Nincs Breslau és Drezda sem,

De van sok hallgatag verem,

Mit fölemleget a Jad Vásem;

S csupán a bűnhődés után

Fölzeng a Tannhäuser-nyitány.

4

Árnyéklét anyja, másnaposság,

Minden harcosnak ismerős!

Nagyasszony, téli Németország,

Józan fiúkkal viselős!

Bizonnyal volt hozzá szerencséd,

Jó olvasóm, te vagy, ki nemrég

Forgattad Drezdám lapjait

S a Térerőt alkalmasint.

(Avagy mediterráneumban

Vagy ízig-vérig otthonos?

Begerjeszt délszaki toposz,

Latin csatársor? Meg ne tudjam!)

Kezdődik – Ádvent szép hete –

Paulusom története.

5

Paulus, korszakos barátom,

Ki Budapesten született

– Nem hesseni, tarzuszi tájon –:

Újlipótvárosi gyerek,

Azonban tény, a napvilágot

Óbudán látta meg az áldott…

S a Margit Kórház – döbbenet –

A méltó Szent előnevet,

Szép ornamensét, nélkülözte

Kádár korcs országlásakor.

Honunk, legvidámabb akol:

Balaton-parti céllövölde

S az első metró a Blahán

Paulus éltének hajnalán.

6

Gépészmérnök volt apja régen,

Dossziéit duzzasztva élt,

Fegyelmi vétség tárgykörében

Gyűjtött be számtalan babért.

De sorsa Paulust kegyelte,

Mivel orvos-anya nevelte

Ígéretes, karcsú fiát,

Ojtván belé: medicinát.

Pálunkból nem lett mégse doktor;

Bölcseleti hevületek

Kormányozták a gyermeket,

Míg esztéta-ambícióktól

Nem űzte messze a csömör.

Pál napja máshol tündököl.

7

Pálból kibújt a technicista,

S a fölsejlő interneten

Lett hálózati milicista

Egy júliusi pénteken.

(Vadnyugat mása lőn a mátrix!

Rend és Háló: régóta várt mix.)

White hat volt eredetileg,

Cég kémeként teljesitett;

Majd a spioni hivatásról

Letéve lett elháritó;

Háza elejét bármi szó

Ne érje: disclose-olni bátor,

De örvend, hogyha támadás

Éri: az ellen technikás.1

8

Nappali énje: Paulus ügynök;

Irgalmatlan hacker-vadász,

Megannyi kalóznak befűtött,

Dörzsölt black hatekkel csatáz

Mint hálózati inkvizítor.

White hat-múltja rajta a hímpor,

De inkább vadásznak való:

Zsákmánya trójai faló.

Kegyetlen system operator,

A jelszótolvaj-programok

Csendőre, riadóztatod

Vagy takarodsz erőteréből!

Nyomában száz hacker-tetem;

Jótékony Abwehr a neten.

9

Paulus: problémamegoldó.

Ha jön a flood, a gátra lép;

Leleplező, álcát feloldó,

Óvja összes karakterét,

S ha féreglyukat lel a hálón,

Bedugaszolja bármi áron!

Tréfából sosem szörfözik,

Swapperrel nem közösködik.2

A vérprofi vírus-vadászat!

Betörők, zárat feltörők

Elvéreznek idő előtt;

Sok hackert és crackert paráztat

A rendszergazda bűvköre.

Pál a cybertér ügynöke.

10

Dallamos, délutáni műszak:

Hihetnők, véráldozatos

Munka, mellék nélküli főszak,

S Pál csupán ettől másnapos;

Tűzoltás, mikro-, makrovírus,

Tüzes tiger team3 in floríbusz.

…De nem. Mert Pálban ott a hím,

S az alkohol, hogy színre szín

Következzék. Energiáit

Nem csapolják le a csaták,

Őrzi örök vérvonalát,

És ittas társaságra vágyik.

Szeszek & Szerek-dögrovás

Meg a jelszóárnyékolás.

11

Egyébként: éjszakai ember,

Tíz után a Ráckertben él,

Ámbár krakélerkedni restell

Harminc felé, édes kenyér

A kerthelyiség mint életforma,

Meccsnézés, mely nem elmetorna;

Kedvence a hosszabbitás,

Hogyha az ittas buzditás

Etnikai fölhanggal ékes,

Elkapja sovén lendület,

Móc és rác rablót emleget

S gall földosztót… (Igen beszédes

A háttér: dzsentris őrhelyek,

Turáni talajgyökerek.)

12

Kettőséletnek imponáló

Képlet: von Haus aus, ásatag

Magyarkodás, s a tiszta Háló –

A páli erővonalak.

Ez huszonkilenc év kevercse,

Vizezve, pancsolva. – Szerencse,

Mégiscsak istenítik őt

Nagy Döbrentei téri nők,

Mentik mátrixtól, ultrajobbtól,

S enyhül a nap-rajzolta kín

Pál rusztikus vonásain;

Bárpultnál dermed kussba jókor. –

Budai hall és renyhe bor,

Életművészet, enyhe moll.

13

Higgadt elmélet, zord gyakorlat;

Barátunknak csak szája nagy.

Ítész citálhat, korszakolhat:

Nem írt le csacskaságokat

Ő, Paulus, sajátkezűleg.

Hebron rózsái így hevülnek:

„Paulus híre? Azt hiszem,

Nem irredent’, nem antiszem’,

Kacérkodik csupán a rosszal,

Kihívást keres és veszélyt,

Csúnya életben két esélyt,

Hogy versenyt nyerjen utcahosszal.”

Engedjük hát el üstökét.

Alap: keresztény és közép.4

14

Nőcsábászat csúcstechnikája!

Hűvös rutin és hitetés,

Öt világnyelv mechanikája,

Beszédkészség: nem is kevés.

Pál vánkosa sosem lakatlan;

Mazochista néhány kalandban,

Másokat kínoz oktalan,

Hajnalban dobbant, dolga van.

Sógorságokból sokszoros kör;

S hogyha e ráckerti ikon

Fölbukkan téli partikon,

A Centrál karzatán ragyog föl,

Oldalán szezon-szerető:

Teltkeblű, pompás combú nő.

15

„Ej, léhaság! Új korszakom lesz,

Egyetlenem végszót kiált!”

Pál keresztje az anyakomplex,

Ám női mind hisztérikák,

Ámokfutók és mániások,

S immár a nihil torka tátong

Az ügynök előtt. Rendezi

A számlát, taxi jön, viszi.

„Agyő, Visszautasitottak!

Húsom fogaitok között,

De mondhatatlan örömöt

Az Egyetlen fog adni holnap!”

Eltűnt a gép, piszkos peron.

Hajtóművünk: tesztoszteron.

16

Éjfélkor Pál az Újlipótban

Kárhoztatja a rosszidőt;

A Teremtést, mely úgy nivótlan,

Ahogy van; üres rögzitőt;

S a nőt, aki mindenki jussa.

Ez a Julius Geiger utca,

Párnás, bélelt legénylakás,

Gyászban örökölt lakhatás –

Mert anyját eltemette régen,

S ez lett az ügynök otthona.

(A zátonyra futott apa

Gyógyintézetben van vidéken.

Két diplomája mit sem ért,

Tébolydát termett, nem babért.)

17

„Tébolyda rejti – őt, nem engem!

Belőlem téboly nem eszik.

Színe előtt állok esetten,

De hittel” – Pál így esküszik.

Mindent holdudvarába rendel

A kór, ha síkra ér az ember,

Mely síkság szomorú, vizes,

S nem homokos, de pestises.

Gyors flört után kedélybetegség,

Inni késztet, étvágyat űz.

Pál géphez ül, Hálót betűz,

Munkával mentendő az estét;

S fölfedez egy mesés jelet:

Berlinből posta érkezett.

18

Klaviatúra idegenben!

…Paulusunk padtársa volt

A piaristáknál, s a szellem

Olimpiászain tarolt.

Most építész. Neve: Kemenszky.

Marasztalná örökre pesti

Irodája, de a fiú

Választ inkább nagyvonalú

Ajánlatot, német projektet:

Potsdamer Platz & társai.

Ott nőnek magasházai,

S Honecker kockái remegnek.

Kilencvenkilenc, télelő,

Groß-Berlin, teljes térerő.

19

Kemenszky volt Pál fékezője,

Kicsapongásban mentora,

Tanácsadó: látta előre,

Honnét startol, mikor, hova;

Egy aroma, egyféle illat,

Egymás közt házasodtak ifjak:

Két deklasszált família,

Szent István park, vanília-

Fagylalt, Bébi cukrászda sodra,

Ipoly mozi nőstényszaga;5

Együtt kapaszkodtak föl a

Pozsonyi úti villamosra.

Radnótis lányok! Kékeres

A mellük, s vérük fűszeres.

20

„Király!” – az ügynök szinte szédül.

Egy fürge e-mail mámora.

Jó Kemenszky Drezdába készül,

S hősünket hívja most oda.

A csábítás bearanyozza

A nagyszobát: megannyi polca

Városképekkel van tele,

S az Elba-part e gyöngyszeme

Közöttük fölszentelt királynő.

A többi vad metropolisz,

Chicago, Minneapolis,

New York s Toronto. Arra járt ő,

Kóstolgatván Amerikát:

Gyorsvasutak, gyorsfalodák.

21

Szűzhóban ittasan fürödni,

Termálszálló, park tündököl,

Jegeces levegőt tüdőzni!

Befagyni képtelen tükör

A Duna. Borgőzös tekintet!

Aztán az éjszakai hírek…

Porrá égett a palota,

Pest ormótlan Sportcsarnoka.

Gyújtogatás. Nérói gesztus.

Vagy prózai zárlat csupán?

„BS-t veszejtő éjszakán

Üzenem néked, Architektus,

Hogy küzdőterünk elveszett.

A színről látni az eget.”

22

„Más tűzfészek vár: Drezda, télen.

Csengése, mintha női név.

Romlás múzsája, a szemérem

Nem sajátod, s az ősi hév

Romlandó egészet teremtett,

Szodomát, sötét célkeresztet;

Bombázók, nem vadállatok,

Drezda mint tudatállapot,

Szinonima a pusztulásra,

Neve, akár a régié –

Vigyázza azt Mnémoszüné.

Tiszta lap, tánc előtt a kályha,

Új Drezda, ott vagyok honos,

A másikkal csak neve azonos.”

23

Nézd körgyűrűit Budapestnek!

Félálomban a rút perem;

Párizsi minta: kör, de messzebb

Az origótól, förtelem;

Ha nincs a végzetes gyalogság,

Nem látnád sínek vége-hosszát,

Húszegynéhány metróvonal

Indázna szerte. Bájital

A mély- és magasépitészet!

Alagút-rendszer, karcolók

Csigáznák az unatkozót,

Virulnának az Érdes Részek. –

Monológ reptéri buszon,

Fátum, mint mélymagyar szurony.

24

Ferihegy 2, ott becsekkol,

Frankfurtig elnehézkedik,

S a tranzitban felejti ekkor

Ügynök-kötelességeit;

Megy terminálról terminálra,

Átszállás – Interflug6 kizárva,

És hóvihar, ahogy dukál,

Mely rezgőmozgást indukál,

S pofozgatja a karcsu gépet,

Miközben a fedélzeten

Paulusunk tevékenyen

Tölt rá múltjára, s újra részeg.

...............................................

...............................................

25

Érádban, Úttörőszövetség,

Még megmártózom néhanap,

Kísért tábortüzekről emlék,

S a grátisz repülőutak!

Gyűjteménye annak szegényebb,

Ki nem kóstolt menzán ebédet.

És Pál ilyen. Az úttörők

Egyszer vitték külföldre őt:

A transzportban kakukkfióka,

Munkára, harcra néha kész.

Endékás pálya, csenevész

Szuvenír az asztalfiókba:

A nagy Luther-szobor alatt

Kispajtások raja halad.

26

Ez már a Neustadt és az Elba,

S férfivá érett emberem

Nyelvén cukorka íze: Melba,

Mely – bambimód – hűvös verem

Mélyén álmát alussza régen.

Lacikonyha a Posta téren,

Ahol Kemenszky várja és

Erős, férfias ölelés.

Sörük mellől a placcra látnak:

Bóvliban dús bódésorok,

Fehérkolbászt abrakolók,

Szászországi aranyvasárnap.

Mittelalter vására más,

Csemegéje krisztuskalács.

27

Körút ott van, hol házak állnak,

Azonban a drezdai Ring:

Házak nyoma, s az ingajárat

A puszta Nichts körül kering.

– Kettős csapás – mondja Kemenszky –,

Churchill s Ulbricht dühét mi menti? –

„Semmi – nyugtázza Paulus –,

De van Reichsbank és Rathaus.

Hét röpke év, s újból fölépül

A Miasszonyunk temploma.

Kibújik (egyszeri csoda)

A Hamvazószerda ködébül.”

Aláfestés: gordonkahang.

„Ó, gyűrű lelke, Kőharang!”

28

Találkoztak. Hullám a kőtől

Ily élesen nem üthet el?

Cáfolhatom. Kezdjük elölről.

Kemenszky: állandó meder,

A holtág megbékélni látszik.

Élvhajhászként civil kurázsit

Nem pazarol bizonyosan:

Házas, két szép nagyfia van.

Fél a portyáktól, mint a tűztől.

S ki úgy ivott, mint egy dizőz,

Vázlatai előtt időz.

A nyárspolgári attitűdtől

Mégis mentes: fantázia

S a „rossz vér” ennek záloga.

29

Honi vállalkozói szféra?

Szponzorral kimérten kezel;

Egy kicombosodott hiéna

Tőkéje mindig efemer.

Pest fiatal csúcsépitészét

Vérig lázítja régi rémkép,

Újgazdag ajkán locsogás,

Proliból kibújt záptojás,

Torz establishment, partiszerviz,

Sztárügyvéd-születésnapok,

Megrendelt Mikulás a jobb:

Be ne akasszon nyári repríz! –

Fősodor nincs; oldalvizen.

Pesti polgár, hol van ilyen?

30

Sohasem háborog a felszín.

Kemenszky: cool. Higgadt, kemény.

Csak téli állomása Berlin,

Landol a pesti féltekén.

Hogyha fej-fej mellett szeretne

Terjeszkedni Asztma meg Eszme,

Bölcs elmével vétót kiált,

Látja a meztelen királyt,

S nem lesz mégsem elárulója.

(Mert az már Paulus kenyere:

Elhárító leplezze le!)

Hallgat a bűn mindentudója.

Úgyis a Föld van legalul,

Hisz Isten bármit legyalul.

31

– Paulus az, aki a langyos

Tóba kövecskéket dobál.

Tehát katasztrofista. Baljós

Tenortól remeg a hodály.

Nézem krakéler karrierjét.

Révet látván, már megpihennék.

És izgága és hőbörög.

És falra fest kisördögöt.

Elkülönböződni: veszélyes;

De miközben a rosszba visz,

Élesztőm, kalauzom is,

Katalizál, mindenre képes.

Mégiscsak penge ő, lator

Húsába gyilokként hatol. –

32

Idő fanyar eszmecserékre

Nyilván lesz Drezdában elég.

A Blaues Wunder híd vidéke,

Gazdaasszony meg eleség,

S az utca neve persze Reinhold;

Ott bömböl álló nap a Rheingold.

Nem kell inniuk pertu-szeszt,

Csupán a részeg Herkulest

Meglátni egy rubensi vásznon:7

Jobbján nimfa, balján szatír.

„Arcán az alkonyati pír

Oly ficskupálos, úgy találom!”

Zwinger, látványtár, túl tömény. –

Enni kell. Bár közvélemény,

33

Hogy német konyha, mint olyan: nincs.

Hiány, fölöttébb helytelen.

(Képtár, vers-arzenál, s a dalkincs!

De házifőzt visszfénye sem.)

Olasz éttermeik különbek

A trattoriáknál, tüdődet

Az Etna gőze perzseli…

S kontinentális reggeli:

Ötféle sonka rózsaszínje,

Cheddar-hegyek svédasztalon,

Gyümölcssaláta. Mondhatom

Nürnbergi kolbászkákra: hinnye!

Korhely gyomornak az való.

S megenyhül a két csataló:

34

Szilaj Paulus, komoly Kemenszky.

Oldódik a gyomorideg,

És honvágy ébredése menti

A második kört némileg.

Német konyha!… És konyhanémet:

Az álmagyarosch estebédet

E nyelven Paulus rendeli

– Szász dialektus mit neki –

Egy „Szeged” nevü étteremben,

Aholis Hortobágyer Art

A Palatschinke, a csalárd.

„Ilyet nem ettem életemben!

Bratwurst megtette volna, mely

Nem lóhús, mint otthon. Röhej.”

35

Staropramen vagy Radeberger?

Kemenszky kontra Paulus.

„A szász sör cselekvésre hergel!

Bár szürcsölhetném poszthumusz!”

Következik a hosszu kávé:

– Nem illet kosztolányis ávé,

Nincs ízed, erejed, szagod.

Ó, eszpresszók! éghajlatok! –

„S ki rászoktat a reggelikre:

Mindig asszony, ezt ne tagadd!

Bár süteménye műanyag.

Szép szállás, Frühstück inkluzíve,

Hol jókor ébreszt Frau Schwab

Sípszava: eddig, s ne tovább!”

36

…S eljő a perc, hogy már hiányzik

A bélszín à la Kedvessy.

Pál foga kaporszószra vásik.

A germán koszt? Isten neki!

Bár éléstár a Brücke-villa,

A kétszemélyes kamarilla

A délig-alvás isteni

Gondolatát dédelgeti.

Ínyükön álombéli mustár,

Mely Senfhez nem hasonlatos;

Dijoni vagy egész magos,

És néha globus, bárki gusztál…

Kemenszky ébred, régi svung:

– A közös eszme: még igyunk! –

37

Nyalánkság, szombat esti séta

Grosser Garten sétányain;

Kifúl minden további téma

– Nők, kiket őriz formalin,

Megélhetés meg labdarúgás,

Pesti nightlife, látás-vakúlás,

Fárasztó botránykrónika:

Gyötör tőle a kólika –,

S ilyenkor ők megállapodnak

A történelem térein:

Hajh, kedvenc baklövéseim,

Izgalmas honlapján a honnak!

Jägermeisteres lázbeszéd:

Halljuk Paulus elméletét.

38

„A maszkulin germán karakter

Meg a mélymagyarság szava;

A Donnál hímségünk maradt el,

S asszonnyá lett Ludovika.

Bukás után tabula rasa –

Az elit magasiskolája

Éppenúgy eltöröltetett,

Mint némely lányintézetek…

Nász a mindenkori labanccal:

Hogy ez kinek mezaliánsz,

Döntse el éji pasziánsz;

Mivelhogy Iustitia kancsal.

Két lábbal kéne tipranom,

Aminek neve: Trianon.”8

39

Barátaim, mi célja ennek?

Szőlészet híján nincs szüret.

Gyommal befutva sétakertek.

– Szesszel locsolt őskövület,

Tanulmányozd előidődet!

Annál, mi van, a semmi ősebb.

Nem új e rend, nem is jogos,

De épp eléggé otthonos.

Tűzrőlpattant tévképzetekkel

Nem kapcsolsz vissza béna kart.

Végy 30 százalék magyart:

Mit kezdesz Nagyváraddal, ember?!

...............................................

...............................................

40

Csatlósnak ócska fájdalomdíj:

A visszakapcsolt részeken

Élet zendül, de csupa foghíj

A táj, és nincs körvédelem.

A ludovikás magatartás,

A betartás meg a Kitartás!,

Szolgalelkekből évfolyam,

Nemzetvesztés asszonyosan.

Hol van a hím, és hol a hímpor?

Örökös androgínia!

S a transzilván fosszília,

Dés visszatér, égboltja bíbor.

Tündöklő őszi nap, arany

Tökéletesség, hasztalan. –

41

Nemes tárgy… Hogy versben miért cseng

Ily furcsamód, fatálisan,

Találgatom. Én régi vétkem:

Magam is mondom ittasan

A csonkaország-szentbeszédet,

Mikor senkiföldjére érek,

Ám kezdetektől fogva bánt,

Hogy hazám csupa sarlatánt

Termel ki mondott témakörben.

Nincs intelligens antihős,

Nem-Nem-Sohát mondani bősz;

Nincs argumentum szittya-bőrben.

A légneműsitett moha,

Majdnem-határ, nem-nem. Noha…

42

Én édes ultraliberálom!

Ha a határ Békéscsabán,

Gyula múltját miszlikbe vágom

– Színmagyarló, szép is talán –,

De emlékezem a közösre;

Virágozzék baljós büdöske

Tulajdon tágas égövén.

Klebelsbergi kultúrfölény

Határeset, gyanús gyökérbe

Nem kapaszkodtam én sose,

S örök szerelmem édes E.,

Ó, nihil nemtelen növénye!

Kinek a magyar fájdalom:

Password halottas fájlokon.9

43

Mellékvágányra futna menten

Szerelvényem, bár váteszek

Serkentettek föl Budapesten,

S utánam a fáklyásmenet;

Mert Bonchidától Hencidáig

A Tisza imhol nem ciánzik;10

Orczy tér mégse Korzika,

Fakutyát peerli porcica…

Nyelvemet, mely szegény magában,

Dúsítja a nyelvterület,

Számos jövevény hevület

– Tán túlsággal –, bár hajdanában

Forgattam szótárt, mely tanít:

A nagy Akadémiait.

44.

De most egészen más a pálya:

Aszfaltút, délkeletre fut.

Egy polémia árapálya:

Ki abban győztes, révbe jut.

Mire álmomból fölocsúdom,

A südvorstadti gyalogúton

Áll Kemenszky és Paulus.

Ki iskoláz, ki famulus?

Azt már a Jóisten se tudja

Ennyi töltekezés után.

– Eszméd hipotézis csupán,

Egetvívó, probléma foglya! –

Két hősöm érvekre süket;

Folytatják küldetésüket.

45

A Lukács-templom oldalában,

Átvágva a téren haránt,

Valódi romházat találtam.

Őshüllő csontváza gyanánt

Enyészik ott – akár az átok.

Izgat, Romisten, tartományod:

Oly hitvány rajta a lakat.

Behatolok, törik-szakad;

Csak lépcsőház maradt a házból,

Leküzdendő a tériszony,

Termeidben lőrét iszom.

A megsemmisítési mámor

Hagyott itt emlékül – nekem.

Betörök hozzád, bűntelen.

46

Be én: leszel számomra Dévény,

S fogadva balítéletet,

Meghízom Paulus regényén,

Zengetek kilenc éneket,

S az összművészet-apparátus

Segít, hogy ne legyen hiátus

Munkámban; álló éven át

Komponálom, mint operát.

Paulus – e néven az első –

Most a cybertér ügynöke,

De bővülni fog ügyköre,

Hiszen sugallat óvja, fenső.

Menj, újszülött! S te, Duna-part

Cenzora, lengesd a jogart.

47

Van nyomatékos indokom rá:

Megint rímmel szövetkezem.11

Nincs aspiráns, ki bitorolná

Koncepcióm, s ügyes kezem.

A paulusi elbeszélés:

Szálak cikáznak szerteszét, és

Összefutnak szabályosan:

Legalább három biztosan.

Föntebb láthattad tekeregni

Az elsőt, s két további vár:

Műveleti repertoár! –

Forma óhajtott volna lenni,

S nem-formaként, de gazdagon

Időt virágzik most a Rom.

Jegyzetek

Első fejezet

1.

White hat: kifejezetten céges megbízásból, pénzért tevékenykedő programfeltörő. A black hat saját haszon reményében tör be, míg a grey hatet egyszeri megbízásokra kérik föl a rendszergazdák.

Disclose-olni: közzétenni a megtalált hibát (pl. féreglyukat), demonstratív célzattal. A hacker-szleng magyarázatára – itt és a továbbiakban – csupán a cselekményszövés szempontjából indokolt esetekben térek ki.

2.

Flood: elözönlés típusú támadás.

Swapper: lopott programokkal kereskedő amatőr.

3.

Tiger team: így neveznek minden fürkésző, illetve specialistákból álló és „tűzoltással” foglalkozó csoportot.

4.

Keresztény és közép: e miliő érzékletes leírását adja Kemény István azonos című költeményében.

5.

A Fenyő Miklós által is megénekelt Bébi cukrászda helyén utóbb játékboltot rendeztek be. Az Ipoly – L’amour néven – pornómoziként vegetált, csak azután lett belőle parkettadiszkont.

6.

Interflug az NDK légitársasága, mely közvetlen Budapest–Drezda repülőjáratokat üzemeltetett.

7.

Rubens képének pontos címe a Zwinger réztáblácskáján: Der trunkene Herkules, von einer Nymphe und einem Satyrn geführt.

8.

„A temérdek írásjelemmel voltaképpen lassítani szeretném az olvasás tempóját. Mert azt szeretném, hogy lassan olvassanak. (Ahogyan magam is lassan olvasok.)” [Kertész Imre fordítása.] – Bár akadnának olvasóim, akik e wittgensteini módszert követik. Gondolatjeleim és pontosvesszőim legyenek az ő kilométerköveik.

9.

E strófa címzettje író- és zenésztársam, Peer Krisztián, aki egyik Élet és Irodalom-beli cikkében adott hangot komolytalan, ám vitára serkentő nézeteinek – arról a bizonyos határról.

10.

2000 tavaszán ciánszennyezés pusztította ki valaha szőke Tiszánk élővilágát (lásd még: Májusi kalapács).

11.

Megzendül tehát a „poros aranyozású hárfa”, amelyet Márai emleget nosztalgikusan.

Tartalom

Első fejezet
Caesarea

Második fejezet
Caesarea

Harmadik fejezet
Caesarea

Negyedik fejezet
Caesarea

Ötödik fejezet
Caesarea

Hatodik fejezet
Caesarea

Hetedik fejezet
Caesarea

Nyolcadik fejezet
Caesarea

Kilencedik fejezet
Caesarea

Jegyzetek

Függelék

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Frank Ruhl Libre – SIL Open Font License
Noto Serif – Apache License 2.0
Petrona – SIL Open Font License
Vollkorn – SIL Open Font License